par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Eiropas Parlamenta un Padomes 2011. gada 27. septembra Regulu (ES) Nr. 1007/2011 par tekstilšķiedru nosaukumiem un par tekstilizstrādājumu šķiedru sastāva etiķetēšanu un marķēšanu saistībā ar tiem, un par Padomes Direktīvas 73/44/EEK un Eiropas Parlamenta un Padomes Direktīvu 96/73/EK un 2008/121/EK atcelšanu

KOMISIJAS ZIŅOJUMS EIROPAS PARLAMENTAM UN PADOMEI

par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Eiropas Parlamenta un Padomes 2011. gada 27. septembra Regulu (ES) Nr. 1007/2011 par tekstilšķiedru nosaukumiem un par tekstilizstrādājumu šķiedru sastāva etiķetēšanu un marķēšanu saistībā ar tiem, un par Padomes Direktīvas 73/44/EEK un Eiropas Parlamenta un Padomes Direktīvu 96/73/EK un 2008/121/EK atcelšanu

1. Ievads

Eiropas Parlamenta un Padomes Regula (ES) Nr. 1007/2011 par tekstilšķiedru nosaukumiem un par tekstilizstrādājumu šķiedru sastāva etiķetēšanu un marķēšanu saistībā ar tiem tika pieņemta, lai novērstu iespējamos šķēršļus pareizai iekšējā tirgus darbībai un sniegtu patērētājiem piemērotu un būtisku informāciju par tekstilšķiedru sastāvu. Tās mērķis bija arī ieviest lielāku elastību jaunu šķiedru nosaukumu pievienošanā un tiesību aktu pielāgošanā atbilstoši tehnikas attīstībai nozarē.

Saskaņā ar Regulu (ES) Nr. 1007/2011 Komisija ir pilnvarota pieņemt deleģētos aktus šādos jautājumos:

tehnisku kritēriju un procedūras noteikumu pieņemšana 20. panta 5. punkta piemērošanas nolūkā attiecībā uz sveššķiedru klātbūtnes pieļāvumiem šķiedru sastāvā,

grozījumi II, IV, V, VI, VII, VIII un IX pielikumā nolūkā ņemt vērā tehnikas attīstību,

grozījumi I pielikumā nolūkā minētā pielikuma sarakstā saskaņā ar 6. pantu iekļaut jaunus tekstilšķiedru nosaukumus.

2. Juridiskais pamats

Šo ziņojumu sniedz saskaņā ar Regulas (ES) Nr. 1007/2011 22. pantu. Ievērojot minēto noteikumu, pilnvaras pieņemt deleģētos aktus Komisijai tiek piešķirtas uz piecu gadu laikposmu no 2011. gada 7. novembra un par pilnvaru deleģēšanu Komisijai ir jāsagatavo ziņojums ne vēlāk kā deviņus mēnešus pirms minētā piecu gadu laikposma beigām, tātad — līdz 2016. gada 7. februārim.

3. Deleģējuma īstenošana

Saskaņā ar 22. pantu pilnvarojums ir izmantots, lai pieņemtu Komisijas Deleģēto regulu (ES) Nr. 286/2012. Pamatojoties uz minēto regulu, Regulas (ES) Nr. 1007/2011 I un IX pielikumā ietvertajā tekstilšķiedru nosaukumu sarakstā ir iekļauts jaunais tekstilšķiedras ģeneriskais nosaukums “polipropilēna/poliamīda divkomponentu šķiedra”. Papildus ir noteiktas vienotas jaunās tekstilšķiedras testēšanas metodes. Līdz ar to ir grozīti Regulas Nr. 1007/2011 I, VIII un IX pielikums. Jaunā ģeneriskā nosaukuma atzīšana ES līmenī ļāva tekstilrūpniecībai gūt labumu no priekšrocībām, ko dod jaunās šķiedras izmantošana tekstilizstrādājumu ražošanā, tās popularizēšana un tirdzniecība. Tajā pašā laikā patērētāji guva pārliecību, ka atzītā šķiedra atbilst konkrētiem noteiktiem raksturlielumiem un tekstilizstrādājumi var tikt precīzāk etiķetēti vai marķēti. Turklāt tirgus uzraudzības iestādes saņēma nepieciešamo informāciju tekstilizstrādājumu testēšanai, lai pārbaudītu, vai tekstilizstrādājumu sastāvā jaunā šķiedra ir vai tās nav.

Komisijas deleģētās regulas projekta apspriešanā piedalījās dalībvalstu un nozares eksperti, kā arī citas ieinteresētās personas. Komisijas deleģēto regulu Komisija pieņēma 2012. gada 27. janvārī, par to paziņojot Eiropas Parlamentam un Padomei. Divu mēnešu laikā ne Eiropas Parlaments, ne Padome neizteica nekādus iebildumus pret deleģēto aktu. Deleģētais akts tika publicēts Eiropas Savienības Oficiālajā Vēstnesī 2012. gada 31. martā, stājās spēkā 2012. gada 20. aprīlī, un to piemēro no 2012. gada 8. maija.

Patlaban Komisija analizē jaunu pieprasījumu, kas iesniegts 2014. gada janvārī un kurā ierosināts ģeneriskais nosaukums “poliakrilāts”. Procedūra vēl nav pabeigta, un galīgais lēmums par deleģētā akta pieņemšanu vai nepieņemšanu ir gaidāms 2016. gadā.

Pilnvarojums līdz šim nav izmantots attiecībā uz tehnisku kritēriju un procedūras noteikumu pieņemšanu 20. panta 5. punkta piemērošanas nolūkā, jo Komisijai šā ziņojuma rakstīšanas brīdī nav iesniegts neviens attiecīgs lielāka ražošanas pieļāvuma pieprasījums. Ņemot vērā tehnikas attīstību regulas pieņemšanas laikā, ražošanas pieļāvumi 20. panta 2. un 3. punktā tika noteikti tādā līmenī, kas ražotājiem dod iespēju precīzi etiķetēt vai marķēt tekstilizstrādājumu šķiedru sastāvu. Tomēr pastāv iespēja, ka jauniem ražošanas procesiem, jaunām tekstilšķiedrām un novatoriskiem tekstilizstrādājumiem, it īpaši tādiem, kuri satur atkārtotā pārstrādē iegūtas tekstilšķiedras vai tekstilšķiedru sajaukumus, varētu būt nepieciešami atšķirīgi ražošanas pieļāvumi. Lielākus pieļāvumus var atļaut vienīgi izņēmuma gadījumos, kas ir pietiekami pamatoti.

4. Nobeigums

Ar šo ziņojumu Komisija izpilda Regulas (ES) Nr. 1007/2011 22. pantā noteikto paziņošanas pienākumu.

Komisija ir īstenojusi tai deleģētās pilnvaras pienācīgi un savlaicīgi ar mērķi nodrošināt, lai jaunais tekstilšķiedras ģeneriskais nosaukums tiktu iekļauts šķiedru nosaukumu sarakstā.

Raugoties nākotnē, Komisija uzskata, ka pilnvaru deleģēšana būtu jāsaglabā. Tas nepieciešams, lai nodrošinātu Regulas (ES) Nr. 1007/2011 mērķu īstenošanu un tās pienācīgu darbību.